Up-775/03
Datum: 2004-11-17T00:00:00.000+01:00
ecli: ECLI:SI:USRS:2004:Up.775.03
vrsta: posamični akt
zadeva: ustavna pritožba
objavljeno: Neobjavljeno | 17.11.2004
dokument: US24057
akt: Ustavna pritožba A. A. zoper sklep Višjega sodišča v Kopru št.

I Cp 375/2002 z dne 4. 3. 2003, sklep Višjega sodišča v Kopru št. I Cp 1043/2002 z dne 8. 10. 2003 in sklep Višjega sodišča v Kopru št. I Cp 1044/2002 z dne 8. 10. 2003
resitev: zavrženje
izrek: Ustavna pritožba A. A. zoper sklep Višjega sodišča v Kopru št.

I Cp 375/2002 z dne 4. 3. 2003, sklep Višjega sodišča v Kopru št. I Cp 1043/2002 z dne 8. 10. 2003 in sklep Višjega sodišča v Kopru št. I Cp 1044/2002 z dne 8. 10. 2003 se zavrže.
stavek: Ustavno sodišče lahko izjemoma odloča o ustavni pritožbi že pred izčrpanjem izrednih pravnih sredstev, v nobenem primeru - niti v izjemnih primerih - pa ne more odločati pred izčrpanjem rednih pravnih sredstev. Ker v obravnavani zadevi niso izčrpana niti redna pravna sredstva, za obravnavanje ustavne pritožbe niso izpolnjene procesne predpostavke. Zato je Ustavno sodišče ustavno pritožbo zavrglo.
odlocitev: sklep
geslo: 1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
podlaga: Člen 55.1.2, Zakon o Ustavnem sodišču [ZUstS]
datum_vloge: 2003-11-30T23:00:00.000Z
datum_odlocitve: 2004-11-16T23:00:00.000Z

# Up-775/03-4

17. 11. 2004

# SKLEP

Ustavno sodišče je v postopku za preizkus ustavne pritožbe A. A. iz Ž. na seji senata dne 26. oktobra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper sklep Višjega sodišča v Kopru št. I Cp 375/2002 z dne 4. 3. 2003, sklep Višjega sodišča v Kopru št. I Cp 1043/2002 z dne 8. 10. 2003 in sklep Višjega sodišča v Kopru št. I Cp 1044/2002 z dne 8. 10. 2003 se zavrže.**

## OBRAZLOŽITEV

### A.

Pritožnica vlaga ustavno pritožbo zoper tri sklepe Višjega sodišča v Kopru, izdane v postopkih, v katerih je nastopala kot tožnica: sklep, s katerim je bila razveljavljena delna sodba v pravdnem postopku zaradi prenehanja vznemirjanja (sklep št. I Cp 375/2002 z dne 4. 3. 2003), sklep, s katerim je bila razveljavljena zamudna sodba v pravdnem postopku zaradi opustitve posega in plačila odškodnine (sklep št. I Cp 1043/2002 z dne 8. 10. 2003), ter sklep, s katerim je bil razveljavljen sklep o plačilu stroškov v pravdnem postopku zaradi opustitve posega in plačila odškodnine in sta bili zavrženi pritožbi tretje in četrte tožene stranke (sklep št. I Cp 1044/2002 z dne 8. 10. 2003).

V ustavni pritožbi pritožnica zatrjuje, da so ji bile z izpodbijanimi sklepi kršene pravica do enakega varstva pravic iz 22. člena Ustave, pravica do sodnega varstva iz 23. člena Ustave in pravica do poštenega sojenja iz 6. člena Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 - EKČP). Ustavnemu sodišču predlaga, naj o njeni ustavni pritožbi odloči na podlagi drugega odstavka 51. člena Zakona o Ustavnem sodišču (v nadaljevanju ZUstS). Predlog za izjemno obravnavo pred izčrpanjem izrednih pravnih sredstev utemeljuje z navajanjem, da zoper razveljavitveni sklep Višjega sodišča ni drugega pravnega sredstva, da ni več mogoča odprava posledic razveljavitve, zato naj bi ji nastale nepopravljive posledice, ter da gre za očitno kršitev človekovih pravic z izpodbijani sklepi.

### B.

Po prvem odstavku 51. člena ZUstS se ustavna pritožba lahko vloži šele, ko so izčrpana vsa pravna sredstva. Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).

Ustavno sodišče torej lahko izjemoma odloča o ustavni pritožbi že pred izčrpanjem izrednih pravnih sredstev, v nobenem primeru - niti v izjemnih primerih - pa ne more odločati pred izčrpanjem rednih pravnih sredstev. Za tak primer gre v obravnavani zadevi. Pritožnica namreč izpodbija sklepe Višjega sodišča, s katerimi je to razveljavilo sodbi in sklep sodišča prve stopnje in zadeve vrnilo sodišču prve stopnje v novo sojenje. To pomeni, da bo imela ustavna pritožnica zoper odločitve sodišča prve stopnje na voljo še vsa redna in izredna pravna sredstva. Drugačne odločitve pritožnica ne more doseči niti z navajanjem, da zoper razveljavitvene sklepe ni pravnega sredstva ter da naj bi ji zato, ker ne more več doseči stanja, kot je bilo pred razveljavitvijo, nastale nepopravljive posledice, niti z zatrjevanjem, da gre v obravnavanem primeru za očitno kršitev človekovih pravic in temeljnih svoboščin. Po določbi prvega odstavka 50. člena ZUstS je namreč ustavna pritožba dopustna zoper posamični akt, s katerim je odločeno o kakšni pritožnikovi pravici ali obveznosti. V obravnavanem primeru bo sodišče v novem sojenju ponovno odločilo o pritožničinih zahtevkih ter tudi o stroških postopkov, pritožnica pa bo imela zoper odločbe sodišč po izčrpanju vseh pravnih sredstev možnost vložiti tudi ustavno pritožbo.

Ker torej v obravnavani zadevi niso izčrpana niti redna pravna sredstva, za obravnavanje ustavne pritožbe niso izpolnjene procesne predpostavke. Zato je Ustavno sodišče ustavno pritožbo zavrglo.

### C.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata
mag. Marija Krisper Kramberger